એ તો ઠીક, પણ જાણીતી ફિલ્મી હસ્તીના એમના પર રાજીપાનું કારણ છે એ અનોખી વિડિયો ડીવીડી ! એના સર્જનારા અરવિંદ પટેલ વિષે વધુ જાણવા માટે ત્રીસેક વર્ષ પાછળ ખસવું પડે.મૂળ ધોરાજી અને હાલ પણ ધોરાજીના સ્ટેશન પ્લોટમાં રહેતા અરવિંદ પટેલ રાજકોટમાં કોલેજમાં ભણતા. ત્યારે હોસ્ટેલમાં રેડિયો રાખવાની સ્પષ્ટ મનાઈ હોવા છતાં રૂમમાં રેડિયો રાખીને સાંભળતાં ઝડપાયા હતા. એ યુગ એટલે 1950થી 1960નો ગાળો હિંદી ફિલ્મસંગીતનો સુવર્ણ નહીં, પણ પ્લેટિનમ યુગ ગણાય. એ દિવસોમાં ‘સિલોન રેડિયો’ પરથી ‘બિનાકા ગીતમાલા’થી માંડીને ‘આપકે અનુરોધ પર’, ‘અનોખે બોલ’, ‘આપકી ફરમાઈશ’, ‘બદલતે હુએ સાથી’ અને એવા વિવિધ પ્રોગ્રામમાં અણમોલ ગીતરત્નો રજૂ થતાં હતાં. તો ‘રેડિયો પાકિસ્તાન’ પણ એની સ્પર્ધામાં હતો. ‘ગોવા રેડિયો’ પરથી પણ જૂનાં ફિલ્મસંગીતના એવા એવા રસથાળ પીરસાતા હતા કે આજે એ દિવસોને યાદ કરતાં, થઈ શકતી હોય તો જિંદગીની કેસેટને રિવાઈન્ડ કરીને ફરી એ દિવસોમાં જતા રહેવાનું મન થાય.